PATVIRTINTA

 Molėtų rajono savivaldybės tarybos

 2016 m. birželio d. sprendimu Nr.

**Viešosios įstaigos Suginčių bendrosios praktikos gydytojo kabineto reorganizavimo prijungimo būdu prie viešosios įstaigos molėtų r. pirminės sveikatos priežiūros centrO sąlygų aprašas**

**I SKYRIUS**

**bendrosios nuostatos**

1. Viešosios įstaigos Suginčių bendrosios praktikos gydytojo kabineto reorganizavimo prijungimo būdu prie viešosios įstaigos Molėtų r. pirminės sveikatos priežiūros centras sąlygų aprašas (toliau- Aprašas) nustato viešosios įstaigos Suginčių bendrosios praktikos gydytojo kabineto reorganizavimo prijungiant prie viešosios įstaigos Molėtų r. pirminės sveikatos priežiūros centras tvarką.

2. Šis aprašas parengtas vadovaujantis Lietuvos Respublikos civilinio kodekso 2.96 straipsniu, 2.97. straipsnio 1 ir 2 dalimis, 2.99 straipsnio 1 ir 2 dalimis, 2.101, 2.103 straipsniais, Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos viešųjų įstaigų įstatymo 15 straipsnio 1,2 ir 3 dalimis ir Lietuvos Respublikos sveikatos priežiūros įstaigų įstatymo 28 straipsnio 9 punktu.

**II SKYRIUS**

**REORGANIZAVIMO tikslo PAGRINDIMAS**

3. Reorganizavimas vykdomas vadovaujantis Molėtų rajono savivaldybės tarybos 2016 m kovo 31 d. sprendimu Nr. B1-57 „Dėl sutikimo reorganizuoti viešąją įstaigą Suginčių bendrosios praktikos gydytojo kabinetą“.

4. Reorganizavimo tikslas – užtikrinti priskirtų funkcijų racionalesnį vykdymą, sudaryti teisines ir vadybines prielaidas tinkamam valdymui užtikrinti, didinti veiklos efektyvumą, sutelkti žmogiškuosius ir materialinius išteklius paslaugoms teikti, tikslingai ir efektyviai naudoti Privalomojo sveikatos draudimo fondo biudžeto lėšas, mažinti valdymo išlaidas.

**III SKYRIUS**

 **REORGANIZUOJAMOS VIEŠOSIOS ĮSTAIGOS**

5. Reorganizuojamos įstaigos pavadinimas – viešoji įstaiga Suginčių bendrosios praktikos gydytojo kabinetas:

5.1. buveinė – Darželio g. 2, LT- 33334 Suginčiai, Molėtų r. savivaldybė;

5.2. identifikavimo kodas – 300047864;

5.3. teisinė forma – viešoji įstaiga;

5.4. registras, kuriame kaupiami ir saugomi duomenys apie juridinį asmenį - valstybės įmonės Registrų centro Utenos filialas.

6. Reorganizavime dalyvaujančios įstaigos pavadinimas - viešoji įstaiga Molėtų r. pirminės sveikatos priežiūros centras:

6.1. buveinė – Graužinių g. 2, LT- 33125, Molėtai, Molėtų r. savivaldybė;

6.2. identifikavimo kodas – 303134121;

6.3. teisinė forma – viešoji įstaiga;

6.4. registras, kuriame kaupiami ir saugomi duomenys apie juridinį asmenį - valstybės įmonės Registrų centro Utenos filialas.

**IV SKYRIUS**

**REORGANIZAVIMO BŪDAS**

7. Viešoji įstaiga Suginčių bendrosios praktikos gydytojo kabinetas reorganizuojama prijungiant prie viešosios įstaigos Molėtų r. pirminės sveikatos priežiūros centro. Reorganizavimas vykdomas vadovaujantis Lietuvos Respublikos civilinio kodekso 2.97 straipsnio 3 dalimi.

8. Viešoji įstaiga Suginčių bendrosios praktikos gydytojo kabinetas - kaip juridinis asmuo, po reorganizavimo baigs veiklą.

9. Po reorganizavimo veiklą tęsiantis juridinis asmuo - viešoji įstaiga Molėtų r. pirminės sveikatos priežiūros centras.

10. Viešosios įstaigos Suginčių bendrosios praktikos gydytojo kabineto visas turtas, teisės ir pareigos nuo 2016 m rugsėjo 1 d. pereina viešajai įstaigai Molėtų r. pirminės sveikatos priežiūros centras.

**V SKYRIUS**

**PASIBAIGIANČIOS VIEŠOSIOS ĮSTAIGOS DALININKO TAPIMO PO REORGANIZAVIMO VEIKLĄ VEIKSIANČIOS VIEŠOSIOS ĮSTAIGOS DALININKU TVARKA, SĄLYGOS IR TERMINAI**

11. Reorganizuojamos ir reorganizavime dalyvaujančios viešosios įstaigos dalininkė yra Molėtų rajono savivaldybės taryba. Dalininko įnašo dydis po reorganizacijos veiklą tęsiančioje viešojoje įstaigoje Molėtų r. pirminės sveikatos priežiūros centre yra lygus esamos viešosios įstaigos Molėtų r. pirminės sveikatos priežiūros centro ir buvusios viešosios įstaigos Suginčių bendrosios praktikos gydytojo kabineto dalininko įnašų dydžių sumai.

Išmokų juridinio asmens dalyviams nėra.

12. Po reorganizavimo veiksiančios viešosios įstaigos savininko teises ir pareigas įgyvendinanti institucija – Molėtų rajono savivaldybės taryba.

13. Viešosios įstaigos Suginčių bendrosios praktikos gydytojo kabineto ir viešosios įstaigos Molėtų r. pirminės sveikatos priežiūros centro direktoriai apie Aprašo parengimą iki 2016 m balandžio 18 d. paskelbia spaudoje ir internetinėje svetainėje www.moletupspc.lt*.* teisės aktų nustatyta tvarka.

14. Viešosios įstaigos Molėtų r. pirminės sveikatos priežiūros centras direktorius reorganizavimo sąlygas, jų pirmą viešo paskelbimo dieną, pateikia juridinių asmenų registrui.

15. Nuo viešo paskelbimo apie Aprašo parengimą dienos viešoji įstaiga Suginčių bendrosios praktikos gydytojo kabinetas įgyja reorganizuojamos įstaigos statusą, o viešoji įstaiga Molėtų r. pirminės sveikatos priežiūros centras - dalyvaujančios reorganizavime įstaigos statusą.

16. Reorganizuojama viešoji įstaiga Suginčių bendrosios praktikos gydytojo kabinetas iki 2016 m balandžio 25 d. apie reorganizavimo sąlygų sudarymą praneša 1 kartą raštu visiems juridinio asmens kreditoriams, paslaugų teikėjams.

17. Viešosios įstaigos Molėtų r. pirminės sveikatos priežiūros centro direktorius pakeistus įstatus pateikia tvirtinti Molėtų rajono savivaldybės tarybai. Patvirtintus įstatus iki 2016 m. rugsėjo 1 d. įregistruoja valstybės įmonės Registrų centro Utenos filiale.

18. Viešosios įstaigos Suginčių bendrosios praktikos gydytojo kabineto direktorius teisės aktų nustatyta tvarka praneša darbuotojams apie vykdoma reorganizaciją.

19. Viešoji įstaiga Suginčių bendrosios praktikos gydytojo kabinetas baigia veiklą 2016 m rugpjūčio 31 d.

**VI SKYRIUS**

**TURTO VERTINIMAS IR INVENTORIZAVIMO TVARKA**

20.Viešosios įstaigos Suginčių bendrosios praktikos gydytojo kabineto direktoriui pavedama organizuoti patikėjimo teise valdomo ir nuosavybės teisę priklausančio ilgalaikio ir trumpalaikio materialiojo ir nematerialiojo bei trumpalaikio turto inventorizavimą pagal 2016 m. liepos 31 d. būklę, dalyvaujant viešosios įstaigos Suginčių bendrosios praktikos gydytojo kabineto ir viešosios įstaigos Molėtų r. pirminės sveikatos priežiūros centro inventorizacijos komisijoms. Inventorizacijos metu nurašomas nusidėvėjęs turtas. Inventorizavimo aprašą sudaro: ilgalaikio turto, trumpalaikio turto, piniginių lėšų likučio atsiskaitomojoje sąskaitoje, įstaigos kasoje, atsargų, dalininko įnašo aprašai ir debitorinių (įskaitant ir Panevėžio TLK) ir kreditorinių atsiskaitymų suderinimo aktai. Viešosios įstaigos Suginčių bendrosios praktikos gydytojo kabinetas iki 2016 m. rugpjūčio 20 d. pateikia viešajai įstaigai Molėtų r. pirminės sveikatos priežiūros centrui vieną inventorizavimo aprašo egzempliorių.

21. Pagal 2016 m liepos 31 d. būklę viešosios įstaigos Suginčių bendrosios praktikos gydytojo kabineto inventorizuotas ilgalaikis materialusis ir nematerialusis bei trumpalaikis turtas, archyvas, dokumentai, informacija apie įformintus bendruosius dokumentus, išskyrus buhalterinės apskaitos 2016 m. dokumentus, teisės aktų nustatyta tvarka perduodami viešajai įstaigai Molėtų r. pirminės sveikatos priežiūros centrui.

22. Perdavimo–priėmimo aktus iki 2016 m. rugpjūčio 31 d. pasirašo viešosios įstaigos Suginčių bendrosios praktikos gydytojo kabineto direktorius, vyriausiasis buhalteris ir materialiai atsakingas asmuo bei viešosios įstaigos Molėtų r. pirminės sveikatos priežiūros centro direktorius, vyriausiasis buhalteris ir turtą perėmęs materialiai atsakingas asmuo.

23. Viešosios įstaigos Suginčių bendrosios praktikos gydytojo kabineto vyriausiasis buhalteris sudaro įstaigos metinių finansinių ataskaitų rinkinį 2016 m. rugpjūčio 31 d. būklei ir pateikia jį viešosios įstaigos Molėtų r. pirminės sveikatos priežiūros centro direktoriui ir Molėtų rajono savivaldybės tarybai, suveda į VSAKIS iki 2016 m. rugsėjo 20 d.

24. Viešosios įstaigos Suginčių bendrosios praktikos gydytojo kabineto apskaitos ir finansinės atskaitomybės dokumentus perima viešoji įstaiga Molėtų r. pirminės sveikatos priežiūros centras. Apskaitos ir finansinės atskaitomybės dokumentų perdavimo ir priėmimo aktą pasirašo viešosios įstaigos Suginčių bendrosios praktikos gydytojo kabineto direktorius, vyriausiasis buhalteris ir viešosios įstaigos Molėtų r. pirminės sveikatos priežiūros centro direktorius, vyriausiasis buhalteris.

25. Viešosios įstaigos Suginčių bendrosios praktikos gydytojo kabineto antspaudai ir spaudai nustatyta tvarka sunaikinami po to, kai direktoriai ir vyriausieji buhalteriai pasirašo įstaigų turto, teisių bei įsipareigojimų ir dokumentų perdavimo ir priėmimo aktus.

**VII SKYRIUS**

**VIEŠŲJŲ ĮSTAIGŲ VADOVAMS IR KITIEMS ORGANAMS REORGANIZAVIMO METU SUTEIKIAMOS PAPILDOMOS TEISĖS**

26. Reorganizuojamos ir reorganizavime dalyvaujančios viešosios įstaigos vadovai viešųjų įstaigų reorganizavimo laikotarpiu turi visas teises, kurias jiems suteikia įstatymai, viešųjų įstaigų įstatai, išskyrus teises, apribotas šiomis reorganizavimo sąlygomis.

27. Reorganizuojamosios viešosios įstaigos Suginčių bendrosios praktikos gydytojo kabineto direktorius teisės aktų nustatyta tvarka išregistruoja po reorganizavimo pasibaigiančią įstaigą iš Juridinių asmenų registro.

28. Po reorganizavimo veiklą tęsiančios viešosios įstaigos Molėtų r. pirminės sveikatos priežiūros centro direktorius įregistruoja viešosios įstaigos Molėtų r. pirminės sveikatos priežiūros centro naują įstatų redakciją teisės aktų nustatyta tvarka.

VšĮ Molėtų r. pirminės sveikatos VšĮ Suginčių bendrosios praktikos

priežiūros centro direktorė gydytojo kabineto laikinai direktoriaus Eglė Bareikienė pareigas einantis

Raimundas Morkūnas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A.V. A.V.